Udvikling af UNESCO-området nær Sarfannguit

Resultater fra workshops i Sarfannguit og Sisimiut maj 2019 afholdt af projektet BuSK

Projektet BuSK står for ”Building Shared Knowledge”, og handler om, hvordan lokale og oprindelige folk og lokale aktører i højere grad kan involveres direkte i offentlig planlægning, der involverer ændringer i naturen og kulturen.

I projektet deltager partnere fra Island, Færøerne og det nordlige Norge, Sverige, Finland, samt det vestlige Irland. Fra Grønland deltager Grønlands Naturinstitut og Qeqqata Kommunia og har fokus på UNESCO-området Aasivissuit – Nipisat, særligt omkring Sarfannguit og Sisimiut.

I projektet indgår samtaler med lokale omkring deres ønsker til og oplevelse af udvikling af deres område. Projektgruppen har i 2017 og 2018 gennemført disse samtaler, og ved projektets afslutning er gennemført to møder i Sarfannguit og Sisimiut med interessenter inden for udvikling af området.

Nedenfor præsenteres resultaterne fra disse samtaler og møder på baggrund af udsagn og diskussioner fra deltagerne.

## Kommunikation og koordinering

Igennem projektets lokale møder har vi konstateret, at den direkte kommunikation imellem parterne i Sisimiut og Sarfannguit fra offentlig og privat side i flere tilfælde har været mangelfuld. Der er flere konkrete eksempler på dette, f.eks. placering af infrastruktur, tilladelser til byggerier, koordination af initiativer og information om kort- og langsigtede planer.

Projektgruppen mener, årsagen skal findes i, at den tværgående, kommunale organisation og kommunikation på området endnu ikke er fuldt ud gennemført.

Vi anbefaler, at der i relation til Sarfannguit fra kommunal side etableres en tværgående, faglig projektgruppe med en fast koordinerende funktion i staben. Gruppen skal samle enkeltstående initiativer i en samlet kortsigtet og langsigtet plan. Disse planer skal hænge sammen med planstrategien, udvikling af UNESCO-området, Sarfannguits udvikling, turismestrategien, kommuneplanen, samt udvikling inden for erhverv, miljø, anlæg, kultur og sociale forhold. Det er i den proces vigtigt, at Sarfannguit direkte involveres i planlægning og udførelse.

Vi anbefaler, at der i relation til det øvrige UNESCO-område fra kommunal side etableres en tværgående, faglig gruppe koordineret igennem UNESCO Site Manager. Deltagerne bør dække emnerne erhverv og turisme, kultur og fysisk planlægning. Gruppen skal etablere og kommunikere godkendte planer for de næste to-tre år omkring rækkefølgen på anlægsaktiviteter i området. Derved har lokale aktører mulighed for at indpasse egne aktiviteter og investeringer, og brugere af området generelt har en fornemmelse for fremdrift i udviklingen.

## Principper for udvikling af Sarfannguit og nærliggende del af UNESCO-området

På møderne har deltagerne givet udtryk for, hvordan de mener, at udviklingen overordnet skal håndteres. Udvikling skal ske ud fra følgende principper:

1. Gensidig kommunikation og inddragelse imellem relevante aktører.
2. Kommunikation om planlægning og prioritering på kort og lang sigt.
3. Renholdelse af miljøet i bygden og det åbne land – ”Sarfannguit: Grønlands reneste bygd”.
4. Naturens stilhed er et gode – minimér støj fra maskiner og trafik.
5. Simple løsninger, der kan realiseres.
6. Praktisk samarbejde og kontakter mellem lokale.
7. De lokale skal mærke besøg positivt på pengepungen.
8. Langsom opstart af besøgende i Sarfannguit, så udviklingen sker gradvis. Max 12 pax ad gangen.
9. Initiativer fra Sarfannguit selv skal understøttes videst muligt.
10. Forhold for fiskeri og fangst – bygdens levebrød – skal ikke minimeres.
11. Udviklingen i turisme skal stimuleres og skubbes i den ønskede, bæredygtige retning – også i konkrete forhold.
12. Tæt kontakt til krydstogtselskaberne skal fastholdes for at undgå anløb, der ikke passer ind i de lokale forhold og services.

## Idékatalog for udvikling af Sarfannguit og nærliggende del af UNESCO-området

På møderne fremkom flere konkrete forslag til fysisk udvikling af bygden og nærområdet. Nogle af forslagene er allerede planlagt eller igangsat.

Etablering af…:

1. Bedre forhold for besøgende i Sarfannguit mht. toiletter, vand, overnatning mv.
2. Regler og håndhævelse heraf omkring færdsel i naturen, f.eks. undgå sæbe i elvene, kaotiske toiletforhold på teltpladser mv.
3. Bedre vejforhold i Sarfannguit, f.eks. udjævning, bredere veje, underløb til afledning af vand.
4. Teltplads i bygden inkl. bålplads, toiletforhold, sommer-vand mv.
5. Scene nær fodboldbanen til afholdelse af musik- og andre arrangementer i bygden for beboere og besøgende.
6. Nyt helistop, der tager hensyn til adgangsforhold for beboere samt beflyvning.
7. Shelter på næsset på fastlandet til husning af vandreturister.
8. Landgangsbroer fornyes.
9. Yderligere autoværn langs bygdens hovedvej.
10. Fortsat undersøgelse af bedre toiletforhold og –systemer.
11. AirBnB og tilsvarende i Sarfannguit. Kan kombineres med services, f.eks. ture, rengøring, madlavning mv.
12. Kaffemik og andre aktiviteter i Sarfannguit for besøgende – økonomisk bæredygtigt.
13. Tættere udveksling af generelle og konkrete erfaringer mellem Itilleq og Sarfannguit.
14. Uddannelse af lokale guider.
15. Emneuge for 7. klasse omkring UNESCO temaerne.
16. Aktivering af skolebørn og unge til at etablere indtjening i de små fra turisterne, f.eks. salg, hjælp mv.
17. Besøgende eksperter, f.eks. arkæologer, formidler deres nyeste viden til lokale guider.
18. Brug opslagstavlen i Sarfannguit i kommunikation mellem aktører og konkrete aktiviteter og anløb.
19. Rekonstruktioner og levendegørelse af historie og historier om området.
20. Markedsføring af Sarfannguit i Sisimiut og Kangerlussuaq for at interessere gæster og vandreturister.
21. Adgang til Nipisat skal prioriteres af hensyn til besøgende og fortidsmindernes bevarelse.
22. Informationsmateriale til aktørerne til understøttelse af guide-aktiviteter.
23. Henvendelse til Naalakkersuisoq eller Inaatsisartut omkring ændring af regler for P-godkendelse af både således, at fangere og fiskere med mange års sejladserfaring kan udnytte disse erfaringer i sejlads med passagerer i sikrede joller.
24. Fast procedure for kommunikation og koordination omkring anløb af krydstogtsskibe imellem aktørerne.
25. Sammenhængende metode til økonomisk udbytte fra krydstogtsanløb.